《度桃源岭》
清代·桑调元

梯烟度层冈，草青石径细。东偏雨气散，春空露一髻。

徐放众峰出，攒螺秀天际。岭首戴孤亭，江练横明霁。

依约越岚重，阳光互开闭。却看西溪树，映水低如荠。

岩阿垒怪石，太古结根蒂。汝寿保坚顽，人命苦浮脆。

插脚入白云，百年几坐憩。䆗窱洞门阴，雨过长薜荔。

作者简介：桑调元（1695-1771）字伊佐，一字韬甫，号五岳诗人，浙江钱塘人，雍正十一年（1733）进士，授工部主事。诗文纵横排奡，才锋踔厉，著有《桑韬甫诗集》《五岳诗集》《躬行实践录》等。